กองอสังหาฯเจ๋งกำไรโต14%
ครึ่งปีแรกโกยกำไร3.4พันล้าน ดบ.ต่ำ-หุ้นผันผวนหนุนราคาดี
21 ส.ค. 2555

ครึ่งปีแรกโกยกำไร3.4พันล้าน ดบ.ต่ำ-หุ้นผันผวนหนุนราคาดี
กองทุนอสังหาริมทรัพย์อู้ฟู่ ครึ่งปีแรกกำไรโต 14% นักลงทุนหันซบ หนีดอกเบี้ยต่ำ
รายงานข่าวจากตลาดหลักทรัพย์แห่งประเทศไทย เปิดเผยว่า กลุ่มกองทุนรวมอสังหาริมทรัพย์ทั้งระบบมีกำไรสุทธิงวด 6 เดือนแรกของปีนี้มีกำไรสุทธิ 3,464 ล้านบาท เพิ่มขึ้น 14.28% จากงวดเดียวกันของปีก่อนมีกำไรสุทธิ 3,031 ล้านบาท เฉพาะไตรมาส 2 มีกำไรสุทธิ 1,774 ล้านบาท เพิ่มขึ้น 15.42% จากช่วงเดียวกันของปีก่อนที่มีกำไรสุทธิ 1,537 ล้านบาท 
ทั้งนี้ กองทุนรวมอสังหาริมทรัพย์ในช่วง 6 เดือนแรกของปีนี้มีจำนวน 38 กองทุน จากสิ้นปีที่ผ่านมามีจำนวน 35 กองทุน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า นักลงทุนหันมานิยมลงทุนในกองทุนรวมอสังหาริมทรัพย์ เนื่องจากภาวะดอกเบี้ยต่ำและตลาดหุ้นมีความผันผวนสูง ซึ่งกองทุนที่ได้ประโยชน์ คือ กองทุนที่มีขนาดใหญ่ มีสภาพคล่องสูง ซึ่งบางกองทุนราคาเพิ่มขึ้นถึง 20% นับจากต้นปี
นอกจากนี้ นางโชติกา ยังกล่าวถึงการเพิ่มทุนกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) เพื่อซื้ออสังหาริมทรัพย์เพิ่ม ว่ายังอยู่ระหว่างการเจรจา โดยประเมินว่าราคาหน่วยที่ 16 บาท น่าจะเป็นระดับราคาที่เหมาะสมต่อการเพิ่มทุน ที่ไม่ทำให้นักลงทุนเดิมได้รับผลกระทบมากนัก 
นายสมชัย บุญนำศิริ กรรมการผู้จัดการ บลจ.กรุงไทย กล่าวว่า กองทุนรวมอสังหาริมทรัพย์ยังเป็นทางเลือกที่น่าสนใจ และเหมาะกับสถานการณ์การลงทุนในขณะนี้เป็นอย่างมาก เนื่องจากเป็นการลงทุนที่ให้ผลตอบแทนสม่ำเสมอ และอัตราผลตอบแทนเฉลี่ยอยู่ในระดับที่น่าพอใจ เมื่อเทียบกับผลตอบแทนจากการฝากเงินในธนาคารพาณิชย์ และรายได้จากค่าเช่าจะเติบโตตามอัตราเงินเฟ้อ จึงเป็นการลงทุนที่ป้องกันความเสี่ยงจากอัตราเงินเฟ้อได้อีกด้วย
พร้อมกันนี้ บริษัทเตรียมจ่ายเงินปันผลกองทุนรวมอสังหาริมทรัพย์ภายใต้การบริหาร 4 กองทุน มูลค่ารวม 351 ล้านบาท 
กองทุนรวมอสังหาริมทรัพย์ไทยคอมเมอร์เชียลอินเวสเม้นต์ (TCIF) จ่ายเงินปันผลในอัตรา 0.25 บาท ต่อหน่วย กองทุนรวมสิทธิการเช่าอสังหาริมทรัพย์ตลาดไท (TTLPF) จ่ายเงินปันผลในอัตรา 0.38 บาท ต่อหน่วย กองทุนรวมอสังหาริมทรัพย์และสิทธิการเช่าดุสิตธานี (DTCPF) จ่ายเงินปันผลในอัตรา 0.37 บาทต่อหน่วย และกองทุนรวมอสังหาริมทรัพย์ไทยรีเทลอินเวสเม้นต์ (TRIF) จ่ายเงินปันผลในอัตรา 0.33 บาทต่อหน่วย โดยปิดสมุดทะเบียนวันที่ 5 ก.ย. 2555 และจ่ายเงินปันผลวันที่ 14 ก.ย.นี้